ผู้บัญชาการทหารบกยืนยันกองทัพพร้อมสนับสนุนการจัดการเลือกตั้งที่จะเกิดขึ้นในอนาคต
ผู้บัญชาการทหารบก ยืนยัน กองทัพพร้อมสนับสนุนการจัดการเลือกตั้งที่จะเกิดขึ้นในอนาคต



พลเอกเฉลิมชัย สิทธิสาท ผู้บัญชาการทหารบก กล่าวถึงการเตรียมความพร้อมการจัดการเลือกตั้งในปี 2562 ว่า ขณะนี้ ทุกอย่างเป็นไปตามกฎหมาย ซึ่งเมื่อเข้าสู่กระบวนการเลือกตั้ง กองทัพจะสนับสนุนตามที่หน่วยงานที่เกี่ยวข้องร้องขอ แต่ขณะนี้ ยังไปไม่ถึงจุดนั้น หากมีความชัดเจนในหลายเรื่อง กองทัพก็พร้อมให้การสนับสนุน



ส่วนความเคลื่อนไหวของนักการเมือง ขณะนี้ ยังถือว่า อยู่ในกรอบที่สามารถยอมรับได้ เพราะทุกคนก็พยายามทำไม่ละเมิดกฎหมาย เช่นเดียวกับ การเคลื่อนไหวของสองอดีตนายกรัฐมนตรี นายทักษิณและนางสาวยิ่งลักษณ์ ชินวัตร ก็เป็นไปตามที่ พลเอกประยุทธ์ จันทร์โอชา นายกรัฐมนตรี ได้ชี้แจงไปแล้ว ซึ่งการเคลื่อนไหวต่างๆ ในภาพรวม นั้น มีกรอบอยู่แล้ว ว่า สามารถทำได้มากน้อยเพียงใด ซึ่ง คณะรักษาความสงบแห่งชาติ ก็ทำตามขั้นตอนของกฎหมาย